Prezident mahalla hayoti bilan tanishdi

17.06.2021
Davlatimiz rahbari Izboskan tumanidagi Urganji mahallasida boʻlib, aholi hayoti bilan tanishdi.
Mahallada 3 mingdan ziyod aholi istiqomat qiladi. Bu yil 915 oʻrinli umumta’lim maktabi ta’mirdan chiqarildi. Barcha koʻchalar obod boʻlyapti. O‘nlab kichik biznes sub’ektlari aholi bandligini ta’minlashda muhim omil boʻlmoqda.
Odamlarning oʻzi ham hunarmand, mirishkor. Jumladan, dehqonchilik bilan shugʻullanish istagida boʻlgan yoshlarga 10 sotixdan yer ajratilyapti. Mahalladagi 150 ta xonadonga 50 boshdan parranda berilib, oʻzini oʻzi band qilishi ta’minlangan.
Shavkat Mirziyoyev shu yerlik Qurbonali O‘rinboyev xonadonida boʻlib, yashash sharoitlari, parrandachiligini koʻzdan kechirdi. Mahalla vakillari bilan dildan suhbat boʻldi.
- Endi har bir xonadonning imkoniyatidan kelib chiqib, biznes-reja yozib beriladi. Davlat tashkilotlari sharoit yaratadi. Hozirgi zamonga munosib boʻlib, mehnat qilmasak, niyatimizga yetolmaymiz. Xudoning oʻzi mehnatga, harakatga yarasha ajrini beradi, - dedi Prezident.
Nuroniylar yurtimizga tinchlik, xalqimizga farovonlik tilab, duo qildi.